C 347/224

P9_TA(2022)0054

Κινητοποίηση του Ευρωπαϊκού Ταμείου Προσαρμογής στην Παγκοσμιοποίηση για τους απολυμένους εργαζομένους — αίτηση της Ισπανίας EGF/2021/006 ES/Cataluña Automotive

Ψήφισμα του Ευρωπαϊκού Κοινοβουλίου της 8ης Μαρτίου 2022 σχετικά με την πρόταση απόφασης του Ευρωπαϊκού Κοινοβουλίου και του Συμβουλίου για κινητοποίηση του Ευρωπαϊκού Ταμείου Προσαρμογής στην Παγκοσμιοποίηση για τους απολυμένους εργαζομένους ύστερα από αίτηση της Ισπανίας — EGF/2021/006 ES/Cataluña automotive (COM(2022)0020 — C9-0015/2022 — 2022/0010(BUD))

(2022/C 347/22)

Το Ευρωπαϊκό Κοινοβούλιο,

— έχοντας υπόψη την πρόταση της Επιτροπής προς το Ευρωπαϊκό Κοινοβούλιο και το Συμβούλιο (COM(2022)0020 — C9-0015/2022),

— έχοντας υπόψη τον κανονισμό (ΕΕ) 2021/691 του Ευρωπαϊκού Κοινοβουλίου και του Συμβουλίου, της 28ης Απριλίου 2021, για το Ευρωπαϊκό Ταμείο Προσαρμογής στην Παγκοσμιοποίηση για τους απολυμένους εργαζόμενους (ΕΤΠ) και για την κατάργηση του κανονισμού (ΕΕ) αριθ. 1309/2013 (1) («κανονισμός ΕΤΠ»),

— έχοντας υπόψη τον κανονισμό (ΕΕ, Ευρατόμ) 2020/2093 του Συμβουλίου, της 17ης Δεκεμβρίου 2020, για τον καθορισμό του πολυετούς δημοσιονομικού πλαισίου για την περίοδο 2021-2027 (2) («κανονισμός για το ΠΔΠ»), και ιδίως το άρθρο 8,

— έχοντας υπόψη τη διοργανική συμφωνία της 16ης Δεκεμβρίου 2020 μεταξύ του Ευρωπαϊκού Κοινοβουλίου, του Συμβουλίου της Ευρωπαϊκής Ένωσης και της Ευρωπαϊκής Επιτροπής για τη δημοσιονομική πειθαρχία, τη συνεργασία σε δημοσιονομικά θέματα και τη χρηστή δημοσιονομική διαχείριση, καθώς και τους νέους ιδίους πόρους, συμπεριλαμβανομένου ενός χάρτη πορείας για την εισαγωγή νέων ιδίων πόρων (3), και ιδίως το σημείο 9,

— έχοντας υπόψη την επιστολή της Επιτροπής Απασχόλησης και Κοινωνικών Υποθέσεων,

— έχοντας υπόψη την έκθεση της Επιτροπής Προϋπολογισμών (A9-0038/2022),

Α. λαμβάνοντας υπόψη ότι η Ένωση έχει θεσπίσει νομοθετικά και δημοσιονομικά μέσα για την παροχή πρόσθετης στήριξης στους εργαζόμενους που πλήττονται από τις συνέπειες της παγκοσμιοποίησης και των τεχνολογικών και περιβαλλοντικών αλλαγών, όπως οι αλλαγές στη μορφή του παγκόσμιου εμπορίου, οι εμπορικές διαφωνίες, οι σημαντικές αλλαγές στις εμπορικές σχέσεις της Ένωσης ή η σύνθεση της εσωτερικής αγοράς και οι χρηματοπιστωτικές ή οικονομικές κρίσεις, καθώς και η μετάβαση σε μια οικονομία χαμηλών εκπομπών διοξειδίου του άνθρακα, ή λόγω της ψηφιοποίησης ή της αυτοματοποίησης·

Β. λαμβάνοντας υπόψη ότι οι χρηματοδοτικές συνεισφορές από το Ευρωπαϊκό Ταμείο Προσαρμογής στην Παγκοσμιοποίηση για τους απολυμένους εργαζομένους (ΕΤΠ) θα πρέπει να στοχεύουν πρωτίστως σε ενεργητικά μέτρα πολιτικής για την αγορά εργασίας και εξατομικευμένες υπηρεσίες που αποσκοπούν στην ταχεία επανένταξη των δικαιούχων σε αξιοπρεπή και βιώσιμη απασχόληση, προετοιμάζοντας παράλληλα τους δικαιούχους για μια πιο πράσινη και πιο ψηφιακή ευρωπαϊκή οικονομία·

Γ. λαμβάνοντας υπόψη ότι η Ισπανία υπέβαλε την αίτηση EGF/2021/006 ES/Cataluña automotive για χρηματοδοτική συνεισφορά από το ΕΤΠ, μετά από 705 απολύσεις στον οικονομικό τομέα που ταξινομείται (4) σύμφωνα με τη NACE αναθ. 2 στον κλάδο 29 (Κατασκευή μηχανοκίνητων οχημάτων, ρυμουλκούμενων και ημιρυμουλκούμενων οχημάτων) στην περιφέρεια Cataluña (ES51) επιπέδου NUTS 2 στην Ισπανία, εντός περιόδου αναφοράς για την αίτηση από την 1η Ιανουαρίου 2021 έως την 1η Ιουλίου 2021·

Δ. λαμβάνοντας υπόψη ότι η αίτηση αφορά 346 απολυμένους εργαζόμενους των οποίων η δραστηριότητα έπαυσε κατά την περίοδο αναφοράς στον οικονομικό τομέα, ενώ 359 εργαζόμενοι απολύθηκαν πριν ή μετά την περίοδο αναφοράς ως συνέπεια των ίδιων γεγονότων που οδήγησαν στην παύση της δραστηριότητας των απολυμένων εργαζομένων κατά την περίοδο αναφοράς και, ως εκ τούτου, θα θεωρηθούν επίσης επιλέξιμοι δικαιούχοι·

Ε. λαμβάνοντας υπόψη ότι η αίτηση υποβλήθηκε δυνάμει των κριτηρίων παρέμβασης του άρθρου 4 παράγραφος 2 στοιχείο β) του κανονισμού ΕΤΠ, σύμφωνα με το οποίο απαιτείται η παύση της δραστηριότητας τουλάχιστον 200 εργαζομένων εντός περιόδου αναφοράς έξι μηνών, σε επιχειρήσεις που δραστηριοποιούνται στον ίδιο οικονομικό τομέα που ορίζεται στο επίπεδο υποδιαίρεσης της NACE αναθ. 2, και οι οποίες είναι εγκατεστημένες σε μία περιφέρεια ή σε δύο συνορεύουσες περιφέρειες επιπέδου NUTS 2 σε ένα κράτος μέλος·

ΣΤ. λαμβάνοντας υπόψη ότι, στις 28 Μαΐου 2020, η Nissan ανακοίνωσε το κλείσιμο του εργοστασίου της στη Βαρκελώνη, με αποτέλεσμα περισσότερες από 2 500 άμεσες απολύσεις και την απώλεια 8 000 θέσεων εργασίας μεταξύ των προμηθευτών της· λαμβάνοντας υπόψη ότι οι απολύσεις που αναφέρονται στην παρούσα αίτηση συγκεντρώνονται σε τέσσερις κομητείες της περιφέρειας της Βαρκελώνης (Barcelonès, Alt Penedés, Baix Llobregat και Vallès Oriental), όπου υπάρχει μεγάλος αριθμός εταιρειών στον τομέα της αυτοκινητοβιομηχανίας· λαμβάνοντας υπόψη ότι ο αριθμός των εργαζομένων που απολύθηκαν με τη διαδικασία ομαδικών απολύσεων την περίοδο μεταξύ Ιανουαρίου και Ιουνίου 2021 στην Καταλονία (7 993 άτομα) υπερβαίνει ήδη τον αριθμό των απολυμένων εργαζομένων το 2020 (7 936 άτομα), και ότι η απώλεια θέσεων εργασίας στην περιφέρεια αυξήθηκε κατά την περίοδο 2018-2020·

Ζ. λαμβάνοντας υπόψη ότι το ΕΤΠ δεν υπερβαίνει το μέγιστο ετήσιο ποσό των 186 000 000 EUR (σε τιμές 2018), όπως ορίζεται στο άρθρο 8 του κανονισμού για το ΠΔΠ·

1. συμφωνεί με την Επιτροπή ότι πληρούνται οι προϋποθέσεις που ορίζονται στο άρθρο 4 παράγραφος 2 στοιχείο β) του κανονισμού ΕΤΠ και ότι η Ισπανία δικαιούται να λάβει χρηματοδότηση ύψους 2 795 156 EUR δυνάμει του εν λόγω κανονισμού, ποσό που αντιστοιχεί στο 85 % του συνολικού κόστους των 3 288 419 EUR, το οποίο περιλαμβάνει δαπάνες για εξατομικευμένες υπηρεσίες ύψους 3 138 300 EUR, καθώς και δαπάνες για την εφαρμογή του ΕΤΠ ύψους 150 119 EUR ( 5 )

2. σημειώνει ότι οι ισπανικές αρχές κατέθεσαν την αίτηση στις 23 Σεπτεμβρίου 2021 και ότι η Επιτροπή ολοκλήρωσε την αξιολόγησή της στις 20 Ιανουαρίου 2022 και τη διαβίβασε στο Κοινοβούλιο την ίδια ημέρα·

3. σημειώνει ότι η αίτηση αφορά συνολικά 705 απολυμένους εργαζομένους των οποίων η δραστηριότητα έχει παύσει· σημειώνει επίσης ότι η Ισπανία αναμένει ότι 450 από το σύνολο των επιλέξιμων δικαιούχων θα συμμετάσχουν στα μέτρα (στοχευόμενοι δικαιούχοι)· υπογραμμίζει την ανάγκη να διασφαλιστεί η διαφάνεια σε κάθε στάδιο της διαδικασίας και ζητεί τη συμμετοχή των κοινωνικών εταίρων στην υλοποίηση και την αξιολόγηση της δέσμης υπηρεσιών·

4. υπενθυμίζει ότι οι κοινωνικές επιπτώσεις των απολύσεων αναμένεται να είναι σημαντικές για την Καταλονία, όπου η αυτοκινητοβιομηχανία είναι ο τρίτος σημαντικότερος τομέας (μετά τη χημική βιομηχανία και τη βιομηχανία τροφίμων) τόσο από άποψη κύκλου εργασιών όσο και από άποψη απασχόλησης·

5. επισημαίνει ότι το 34,9 % των στοχευόμενων δικαιούχων είναι ηλικίας άνω των 54 ετών, το 44,4 % είναι γυναίκες και το 50,4 % ολοκληρώσει, το πολύ, τον κατώτερο κύκλο της δευτεροβάθμιας εκπαίδευσης· είναι της άποψης ότι το ηλικιακό προφίλ και το μορφωτικό επίπεδο των στοχευόμενων δικαιούχων θέτουν συγκεκριμένες προκλήσεις για την επαναπασχόληση, και τονίζει, επομένως, ότι είναι σημαντικό να διασφαλιστεί ότι οι ιδιαιτερότητες της ηλικίας και του μορφωτικού επιπέδου, καθώς και ο συνδυασμός τους, λαμβάνονται δεόντως υπόψη κατά την εφαρμογή της δέσμης εξατομικευμένων υπηρεσιών·

6. σημειώνει ότι η Ισπανία άρχισε να παρέχει τις εξατομικευμένες υπηρεσίες στους στοχευόμενους δικαιούχους στις 17 Ιανουαρίου 2022 και ότι, ως εκ τούτου, οι δαπάνες για τα μέτρα θα είναι επιλέξιμες για χρηματοδοτική συνεισφορά από το ΕΤΠ από τις 17 Ιανουαρίου 2022 έως 24 μήνες μετά την ημερομηνία έναρξης ισχύος της απόφασης χρηματοδότησης·

7. υπενθυμίζει ότι οι εξατομικευμένες υπηρεσίες που πρόκειται να παρασχεθούν στους απολυμένους εργαζομένους για συνολικό ποσοστό 37,8 % της χρηματοδοτικής στήριξης περιλαμβάνουν τις ακόλουθες δράσεις: εργαστήρια σχετικά με τις μεθόδους αναζήτησης εργασίας, τον επαγγελματικό προσανατολισμό, την κατάρτιση (οριζόντιες δεξιότητες, επανειδίκευση, αναβάθμιση δεξιοτήτων και πρακτική άσκηση, καθώς και επαγγελματική κατάρτιση), στήριξη της επιχειρηματικότητας, επιχορηγήσεις για τη δημιουργία επιχείρησης, εντατική υποστήριξη κατά την αναζήτηση εργασίας, συμπεριλαμβανομένου του εντοπισμού τοπικών και περιφερειακών επαγγελματικών προοπτικών, καθοδήγηση μετά την επανένταξη στην εργασία, και διάφορα οικονομικά κίνητρα·

9. εκφράζει την ικανοποίησή του για το γεγονός ότι στα κίνητρα περιλαμβάνεται συνεισφορά στις δαπάνες για τους απολυμένους εργαζομένους με ευθύνες φροντίδας έως 20 EUR ημερησίως ή για όσους επιστρέφουν στην εργασία 350 EUR μηνιαίως, για μέγιστο διάστημα τριών μηνών· υπογραμμίζει ότι το κίνητρο αποσκοπεί στην ενθάρρυνση της ταχείας επαναπρόσληψης και στην προτροπή των γηραιότερων εργαζομένων να παραμείνουν στην αγορά εργασίας·

10. τονίζει ότι οι ισπανικές αρχές έχουν επιβεβαιώσει ότι οι επιλέξιμες ενέργειες δεν τυγχάνουν ενίσχυσης από άλλα ταμεία ή χρηματοδοτικά μέσα της Ένωσης·

11. επαναλαμβάνει ότι η βοήθεια του ΕΤΠ δεν αντικαθιστά ενέργειες που αποτελούν ευθύνη των επιχειρήσεων βάσει της εθνικής νομοθεσίας ή των συλλογικών συμβάσεων, καθώς και τυχόν επιδόματα ή δικαιώματα των δικαιούχων κονδυλίων του ΕΤΠ ώστε να διασφαλίζεται η πλήρης προσθετικότητα της χρηματοδότησης·

12. υπενθυμίζει ότι επίκειται η απαλλαγή του τομέα των μεταφορών από τις ανθρακούχες εκπομπές· σημειώνει ότι ο ψηφιακός και πράσινος μετασχηματισμός θα έχει επίσης αντίκτυπο στην αγορά εργασίας και αναμένεται να διαμορφώσει σημαντικά τον τομέα της αυτοκινητοβιομηχανίας· επαναλαμβάνει, στο πλαίσιο αυτό, τον σημαντικό ρόλο που θα πρέπει να διαδραματίζει η Ένωση στη διασφάλιση των αναγκαίων προσόντων για τον δίκαιο μετασχηματισμό σύμφωνα με την Ευρωπαϊκή Πράσινη Συμφωνία· υποστηρίζει σθεναρά ότι κατά την περίοδο 2021-2027 το ΕΤΠ θα συνεχίσει να επιδεικνύει αλληλεγγύη προς τα θιγόμενα άτομα και θα διατηρήσει την εστίαση στον αντίκτυπο που θα έχει η αναδιάρθρωση στους εργαζομένους, και ζητεί οι μελλοντικές αιτήσεις να μεγιστοποιήσουν τη συνοχή των πολιτικών· θεωρεί ότι θα πρέπει να δοθεί ιδιαίτερη προσοχή στην ειδικευμένη εκπαίδευση, συμπεριλαμβανομένης της επαγγελματικής κατάρτισης και της προώθησης του αποκαλούμενου διττού συστήματος μαθητείας, το οποίο έχει αποδειχθεί αποτελεσματικό σε διάφορα κράτη μέλη·

13. σημειώνει ότι τηρήθηκαν όλες οι διαδικαστικές απαιτήσεις· υπογραμμίζει την ανάγκη διαφάνειας σε κάθε στάδιο της διαδικασίας· εκφράζει την ικανοποίησή του για τη συμμετοχή των κοινωνικών εταίρων στην ομάδα εργασίας που συστάθηκε για τον καθορισμό της δέσμης μέτρων για τα οποία ζητείται συγχρηματοδότηση από το ΕΤΠ και ζητεί την εμπλοκή των κοινωνικών εταίρων στη δέσμη μέτρων εφαρμογής και αξιολόγησης των υπηρεσιών·

14. εγκρίνει την απόφαση που επισυνάπτεται στο παρόν ψήφισμα·

15. αναθέτει στην Πρόεδρό του να συνυπογράψει με τον Πρόεδρο του Συμβουλίου την απόφαση αυτή και να μεριμνήσει για τη δημοσίευσή της στην Επίσημη Εφημερίδα της Ευρωπαϊκής Ένωσης ·

16. αναθέτει στην Πρόεδρό του να διαβιβάσει το παρόν ψήφισμα, συμπεριλαμβανομένου του παραρτήματός του, στο Συμβούλιο και στην Επιτροπή.

(1) ΕΕ L 153 της 3.5.2021, σ. 48.

(2) ΕΕ L 433 I της 22.12.2020, σ. 11.

(3) ΕΕ L 433 I της 22.12.2020, σ. 28.

(4) Οικείες επιχειρήσεις: Aludyne Automotive Spain SLU, Bosch Sistemas de Frenado SLU, Continental Automotive Spain SA, Faurencia Interior Systems España SAU, Fico Transpar SA, Gruau Ibérica SLU, Magna Seating Spain SLU, Nobel Plastiques Iberia SA, Robert Bosch España (Castellet plant), U-Shin Spain SLU.

(5) Σύμφωνα με το άρθρο 7 παράγραφος 5 του κανονισμού ΕΤΠ.

(6) https://www.miteco.gob.es/es/calidad-y-evaluacion-ambiental/temas/economia-circular/estrategia/

(7) Estrategia para el desarrollo sostenible de Cataluña

(8) Servei Públic d'Ocupació de Catalunya

(9) Cluster of the Automotive Industry of Catalonia (CIAC)

(10) Η ACCIÓ είναι ο καταλανικός φορέας για την επιχειρηματική ανταγωνιστικότητα.

(11) Comisiones Obreras, UGT, Fomento del Trabajo Nacional (FOMENT) και PIMEC (ένωση ΜΜΕ της Καταλονίας).